Микеланджело Буонароти
Ти, дух блажен, със стоплящо старание…

Превод от италиански: Драгомир Петров, 1970

chitanka.info

Ти, дух блажен, със стоплящо старание…[0]

Ти, дух блажен, със стоплящо старание

живота в мъртвото сърце подклаждаш;

сред люде знатни и блага ограждаш

не друг, а стареца с предпочитание.

И станал на очите достояние,

ума ми вместо другиго услаждаш,

в надежда крепка болката прераждаш,

за да не ме гнети като желание.

Намерил в тебе онзи, който има

за мене грижа посред грижи разни,

ти пращам благодарност боязлива.

Че лихва би било недопустима

да ти даря рисунки безобразни

срещу речта ти хубава и жива.

[0] Сонетът е посветен на Витория Колона. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.